जयपुर पुलिस मुख्यालय पर स्थापित ’अभय’ कमांड एंड कंट्रोल सेंटर अपराधों पर लगाम लगाने में प्रभावी साबित हुआ है। अपने प्रस्तुतीकरण के दौरान जयपुर पुलिस कमिश्नर श्री संजय अग्रवाल ने बताया कि शहर में 500 हाईटेक कैमरे लगाए गए हैं। इस सेंटर में स्थापित अत्याधुनिक वीडियो सर्विलांस सिस्टम, व्हीकल ट्रेकिंग सिस्टम, जीआईएस मैप आदि से पुलिस के रेस्पोंस टाइम में उल्लेखनीय सुधार आया है। पहले शहरी क्षेत्र में सूचना के बाद पुलिस को मौके पर पहुंचने में 15 मिनट तक का समय लगता था जो अब दस मिनट से भी कम हो गया है। वहीं बाहरी क्षेत्र में मात्र 12 से 13 मिनट की अवधि में पुलिस मौके पर होती है। मुख्यमंत्री ने कहा कि अन्य सम्भागीय मुख्यालयों पर ऐसे कमांड एंड कंट्रोल सेंटर स्थापित हो जाने के बाद तैयार होने वाला नेटवर्क अपराध नियंत्रण में एक कारगर प्रयोग साबित होगा।